CELEX: 62009TN0320
Language: sk
Date: 2009-08-14 00:00:00
Title: Vec T-320/09: Žaloba podaná 14. augusta 2009 — Planet/Komisia

7.11.2009   
            
            
               SK
            
            
               Úradný vestník Európskej únie
            
            
               C 267/67
            
         Žaloba podaná 14. augusta 2009 — Planet/Komisia
   (Vec T-320/09)
   2009/C 267/122
   Jazyk konania: gréčtina
   
      Účastníci konania
   
   
      Žalobca: Planet AE Anonymi Etairia Parochis Symvouleftikon Ypiresion (v zastúpení: V. Christianos, avvocato)
   
      Žalovaná: Komisia Európskych spoločenstiev
   
      Návrhy žalobcu
   
   
               —
            
            
               zrušiť dve rozhodnutia Komisie (OLAF), v ktorých sa požaduje zápis žalobcu najprv do kategórie W1a a následne do kategórie W1b systému včasného varovania (SVV),
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   Žalobca sa domáha po prvé zrušenia rozhodnutia Komisie, v ktorom sa požaduje jeho zápis do kategórie W1a systému včasného varovania (ďalej len „SVV“) a po druhé zrušenia rozhodnutia Komisie, v ktorom sa požaduje zmena prvého uvedeného rozhodnutia na účely zápisu žalobcu do menej priaznivej kategórie W1b SVV, od 25. mája 2009.
   Žalobca tvrdí, že napadnuté rozhodnutia sú poznačené porušením podstatných formálnych náležitostí, keďže nerešpektujú podmienky stanovené rozhodnutím 2008/969/ES (1) v súvislosti s formálnymi náležitosťami, ktoré musia byť dodržané, aby bol zápis do SVV v súlade s právom Spoločenstva. Žalobca najmä zdôrazňuje, že podľa článku 8 ods. 1 tohto rozhodnutia je príslušný orgán Komisie, ktorý je zodpovedný za podpis zmlúv, povinný vopred informovať fyzickú alebo právnickú osobu, pre ktorú bol zápis varovania v SVV požadovaný, o prípadnom zaznamenaní údajov, ktoré sa jej týkajú. Okrem toho musí byť zápis podľa článku 3 ods. 1 písm. c) tohto rozhodnutia riadne odôvodnený.
   Navyše žalobca tvrdí, že nedodržanie podmienok stanovených v článku 8 rozhodnutia 2008/969/ES porušuje aj základné zásady a základné práva uznané právom Spoločenstva. Podľa žalobcu je konanie Komisie v rozpore so zásadou dobrej správy vecí verejných upravenej v článku 41 Charty základných práv Európskej únie, keďže ho Komisia vopred a pravidelne neinformovala v zmysle článku 8 ods. 1 rozhodnutia 2008/969/ES, čím mu znemožnila predniesť jeho stanovisko. Podľa žalobcu tiež Komisia porušila svoju povinnosť náležitej starostlivosti. Konanie Komisie porušuje aj článok 1 etického kódexu pracovníkov Európskej komisie vo vzťahu k verejnosti.
   Napokon žalobca tvrdí, že Komisia porušila právo na vypočutie, právo na obranu, ako aj prezumpciu neviny, keďže žalobca nemal možnosť predniesť svoje stanovisko a svoje námietky voči rozhodnutiam o jeho zápise do SVV, ktoré prijal príslušný orgán Komisie.
   
      (1)  2008/969/ES, Euratom: Rozhodnutie Komisie zo 16. decembra 2008 o systéme včasného varovania na použitie povoľujúcimi úradníkmi Komisie a výkonnými agentúrami (Ú. v. EÚ L 344, s. 125).